Esbjerg: Fra slutningen af oktober til begyndelsen af januar tropper en gruppe ældre borgere op ti forskellige steder i Esbjerg Kommune – på ældrecentre, skoler og virksomheder. Med sig har de spader, skovle og træer, som de planter.

Samlet har de handlet træer hos Esbjerg Planteskole for 70.000 kroner, og pengene til det store trækøb er bevilget af Velux Fonden til Esbjerg Naturplejeforening.

- Vi er nogle ildsjæle i foreningen, der gerne ser, at vores kommune bliver mere grøn til gavn for klimaet, biodiversiteten, luftkvaliteten, byforskønnelse samt for indbyggernes mentale trivsel og velvære. Derfor har vi søgt Velux Fondens Grønt Guld pulje om midler til at plante 40 løvtræer i Esbjerg Kommune, træerne er 3,50 meter høje, fortæller Carsten Mathiesen fra foreningen.

Midlerne fra Grønt Guld puljen uddeles blandt andet til projekter, der fremmer aktive ældre 60+ medborgeres deltagelse i et meningsfuldt arbejde i et socialt fællesskab, som for eksempel at plante træer.